CELEX: 52017PC0073
Language: lt
Date: 2017-02-13
Title: Pasiūlymas TARYBOS SPRENDIMAS kuriuo nustatoma pozicija, kurios Europos Sąjungos vardu turi būti laikomasi šalių konferencijoje, dėl Roterdamo konvencijos III priedo pakeitimų

EUROPOS KOMISIJA
            Briuselis, 2017 02 13
            COM(2017) 73 final
            2017/0027(NLE)
            Pasiūlymas
            TARYBOS SPRENDIMAS
            kuriuo nustatoma pozicija, kurios Europos Sąjungos vardu turi būti laikomasi šalių konferencijoje, dėl Roterdamo konvencijos III priedo pakeitimų
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               1998 m. kovo mėn. baigtos Maisto ir žemės ūkio organizacijos (FAO) ir Jungtinių Tautų aplinkos programos (JTAP) remiamos derybos dėl Konvencijos dėl sutikimo, apie kurį pranešama iš anksto, procedūros, taikomos tam tikroms pavojingoms cheminėms medžiagoms ir pesticidams tarptautinėje prekyboje.
            
            
               Konvencija pateikta pasirašyti 1998 m. rugsėjo mėn. Roterdame įvykusioje ministrų diplomatinėje konferencijoje. Bendrija ją pasirašė 1998 m. rugsėjo 11 d. Pasirašius Roterdamo konvenciją, labai pagerėjo tarptautinis tam tikrų pavojingų cheminių medžiagų, tarp jų ir pesticidų, reguliavimas. Konvencijos tikslas – skatinti tarptautinėje prekyboje pavojingomis cheminėmis medžiagomis dalyvaujančias šalis dalytis atsakomybe ir bendradarbiauti, siekiant apsaugoti žmonių sveikatą ir aplinką nuo galimos žalos ir prisidėti prie aplinkai nekenksmingo jų naudojimo. 
            
            
               Sąjunga Konvenciją įgyvendino priimdama Europos Parlamento ir Tarybos reglamentą (ES) Nr. 649/2012
                  1
               . 2006 m. rugsėjo 25 d. Sprendimu 2006/730/EB
                  2
                Taryba nusprendė Konvenciją patvirtinti Europos bendrijos vardu.
            
            
               Konvencija įsigaliojo 2004 m. vasario 24 d.. 2017 m. balandžio 24 d. – gegužės 5 d. Ženevoje įvyks Aštuntoji šalių konferencija (COP8). Konvencijos šalys yra ne tik Sąjunga, bet ir 27 jos valstybės narės.
            
            
               Remdamasi Cheminių medžiagų kontrolės komiteto (CRC) – šalių konferencijai pavaldžios pagalbinės institucijos – rekomendacijomis, šalių konferencija į Konvencijos III priedą turėtų įtraukti daugiau cheminių medžiagų, kad susitarimo, apie kurį pranešama iš anksto, procedūra būtų taikoma ir joms. Buvo nustatyta, kad cheminės medžiagos, kurias CRC rekomendavo įtraukti į III priedą, atitinka Konvencijos II priedo kriterijus.
            
            
               Cheminėms medžiagoms, kurias CRC rekomenduoja įtraukti į Roterdamo konvencijos III priedą, būtent karbofuranui, karbosulfanui, chrizotilo asbestui, trumposios grandinės chlorintiesiems parafinams, visiems tributilalavo junginiams, trichlorfonui, fentionui (labai mažo kiekio (angl. ULV) preparatams, kuriuose veikliosios medžiagos yra 640 g/l arba daugiau) ir skystiesiems preparatams (emulsuojamajam koncentratui ir tirpiajam koncentratui), kuriuose yra 276 g/l ar daugiau parakvato dichlorido (atitinka 200 g/l ar didesnį parakvato jonų kiekį), eksporto apribojimai pagal Sąjungos teisę, panašūs į taikomus pagal Konvenciją, jau yra taikomi. Todėl Komisija siūlo Tarybai priimti sprendimą Aštuntojoje šalių konferencijoje Sąjungos vardu pritarti Konvencijos III priedo pakeitimams.
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               
                  Siūlomo Tarybos sprendimo procedūrinis teisinis pagrindas yra SESV 218 straipsnio 9 dalis, kuria remiantis dera priimti teisės aktą, kuriuo nustatoma ES pozicija „tarptautiniu susitarimu įsteigtame organe“ (tokiame kaip Roterdamo konvencijos šalių konferencija), kai tam organui reikia priimti teisinę galią turinčius aktus.
               
               
                  Atsižvelgiant į tai, kad pagal Roterdamo konvenciją priimamos priemonės yra iš esmės susijusios su prekyba, nors jomis ir siekiama aplinkosaugos tikslų, siūlomo sprendimo materialiniai teisiniai pagrindai – SESV 207 straipsnis ir 192 straipsnio 1 dalis.
               
            
            
               3.EX-POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               
                  Pasiūlymu dėl Tarybos sprendimo, kuriuo nustatoma pozicija, kurios Europos Sąjungos vardu turi būti laikomasi dėl siūlomų Roterdamo konvencijos pakeitimų, nesukuriama jokių naujų teisiškai privalomų reikalavimų. Visoms cheminėms medžiagoms, kurias siūloma įtraukti į Konvencijos sąrašus, eksporto apribojimai pagal Sąjungos teisę, panašūs į taikomus pagal Konvenciją, jau yra taikomi.
               
            
            
               4.POVEIKIS BIUDŽETUI
            
            
               
                  Kaip Konvencijos šalis, ES privalo mokėti metinį įnašą į Roterdamo konvencijos patikos fondą. Šis įnašas keisis priklausomai nuo to, prie kokių išvadų bus prieita Aštuntojoje šalių konferencijoje svarstant 2018–2019 m. biudžetą. 2016 m. metinis ES įnašas, lygus maždaug 58 000 EUR, buvo įtrauktas į dabartinį finansinį paketą.
               
            
            
               5.KITI ELEMENTAI
            
            
               
                  Pasiūlymu nenustatoma jokių naujų stebėsenos ir ataskaitų teikimo reikalavimų. Į Sąjungos teisę perkėlus pagal Konvenciją priimtus sąrašus, įgyvendinimo veiksmai ir ataskaitų teikimas bus vykdomi laikantis pagal Reglamentą (ES) Nr. 649/2012 galiojančios tvarkos.
               
            
            
               2017/0027 (NLE)
            
            
               Pasiūlymas
            
         
         
            
               TARYBOS SPRENDIMAS
            
            
               kuriuo nustatoma pozicija, kurios Europos Sąjungos vardu turi būti laikomasi šalių konferencijoje, dėl Roterdamo konvencijos III priedo pakeitimų
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, ypač į jos 192 straipsnio 1 dalį ir 207 straipsnio 3 dalį kartu su 218 straipsnio 9 dalimi,
            
            
               atsižvelgdami į Europos Komisijos pasiūlymą,
            
            
               kadangi:
            
            
               (1)Europos Sąjunga patvirtino Roterdamo konvenciją dėl sutikimo, apie kurį pranešama iš anksto, procedūros, taikomos tam tikroms pavojingoms cheminėms medžiagoms ir pesticidams tarptautinėje prekyboje (toliau – Roterdamo konvencija)
                  3
               ; ji įsigaliojo 2004 m. vasario 24 d.;
            
            
               (2)Roterdamo konvencija Sąjungoje įgyvendinama Europos Parlamento ir Tarybos reglamentu (ES) Nr. 649/2012
                  4
               ;
            
            
               (3)pagal Roterdamo konvencijos 7 straipsnį šalių konferencija, remdamasi Cheminių medžiagų kontrolės komiteto rekomendacija, turėtų priimti sprendimus į Konvencijos III priedą įtraukti daugiau cheminių medžiagų;
            
            
               (4)Sąjunga turėtų nustatyti poziciją, kurios turi būti laikomasi šalių konferencijoje, dėl papildomų cheminių medžiagų įtraukimo į III priedą;
            
            
               (5)siekiant užtikrinti, kad importuojančiosios šalys galėtų pasinaudoti Roterdamo konvencijos teikiama apsauga, būtina pritarti Cheminių medžiagų kontrolės komiteto rekomendacijai į Roterdamo konvencijos III priedą įtraukti karbofuraną, karbosulfaną, chrizotilo asbestą, trumposios grandinės chlorintuosius parafinus, visus tributilalavo junginius, trichlorfoną, fentioną (labai mažo kiekio (angl. ULV) preparatus, kuriuose veikliosios medžiagos yra 640 g/l arba daugiau) ir skystuosius preparatus (emulsuojamąjį koncentratą ir tirpųjį koncentratą), kuriuose yra 276 g/l ar daugiau parakvato dichlorido (atitinka 200 g/l ar didesnį parakvato jonų kiekį). Tos medžiagos Sąjungoje jau yra uždraustos arba griežtai ribojamos, todėl joms taikomi dar griežtesni eksporto reikalavimai negu nustatytieji Roterdamo konvencijoje;
            
            
               (6)numatoma, kad Aštuntojoje Roterdamo konvencijos šalių konferencijoje bus nuspręsta dėl siūlomų III priedo pakeitimų. Sąjunga tiems pakeitimams turėtų pritarti;
            
            
               (7)todėl Sąjungos pozicija šalių konferencijoje turėtų būti grindžiama šiuo sprendimu,
            
            
               PRIĖMĖ ŠĮ SPRENDIMĄ: 
            
            
               1 straipsnis
            
            
               1. Pozicija, kurios Europos Sąjungos vardu turi būti laikomasi Aštuntojoje Roterdamo konvencijos šalių konferencijoje, yra ta, kad Sąjunga pritaria Roterdamo konvencijos dėl sutikimo, apie kurį pranešama iš anksto, procedūros, taikomos tam tikroms pavojingoms cheminėms medžiagoms ir pesticidams tarptautinėje prekyboje, III priedo pakeitimų, susijusių su karbofurano, karbosulfano, chrizotilo asbesto, trumposios grandinės chlorintųjų parafinų, visų tributilalavo junginių, trichlorfono, fentiono (labai mažo kiekio (angl. ULV) preparatų, kuriuose veikliosios medžiagos yra 640 g/l arba daugiau) ir skystųjų preparatų (emulsuojamojo koncentrato ir tirpiojo koncentrato), kuriuose yra 276 g/l ar daugiau parakvato dichlorido (atitinka 200 g/l ar didesnį parakvato jonų kiekį), įtraukimu, priėmimui.
            
            
               2. Neesminiams šios pozicijos pakeitimams Sąjungos atstovai, atsižvelgdami į Aštuntosios Roterdamo konvencijos šalių konferencijos eigą, gali pritarti be papildomo Tarybos sprendimo. 
            
            
               2 straipsnis
            
            
               Šis sprendimas įsigalioja jo priėmimo dieną.
            
            
               Priimta Briuselyje
            
         
         
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  2012 m. liepos 4 d. Europos Parlamento ir Tarybos reglamentas (ES) Nr. 649/2012 dėl pavojingų cheminių medžiagų eksporto ir importo (OL L 201, 2012 7 27, p. 60).
               
               
                  
                     (2)
                  2006 m. rugsėjo 25 d. Tarybos sprendimas 2006/730/EB dėl Roterdamo konvencijos dėl sutikimo, apie kurį pranešama iš anksto, procedūros, taikomos tam tikroms pavojingoms cheminėms medžiagoms ir pesticidams tarptautinėje prekyboje, sudarymo Europos bendrijos vardu (OL L 299, 2006 10 28, p. 23).
               
               
                  
                     (3)
                  2006 m. rugsėjo 25 d. Tarybos sprendimas 2006/730/EB dėl Roterdamo konvencijos dėl sutikimo, apie kurį pranešama iš anksto, procedūros, taikomos tam tikroms pavojingoms cheminėms medžiagoms ir pesticidams tarptautinėje prekyboje, sudarymo Europos bendrijos vardu (OL L 299, 2006 10 28, p. 23).
               
               
                  
                     (4)
                  2012 m. liepos 4 d. Europos Parlamento ir Tarybos reglamentas (ES) Nr. 649/2012 dėl pavojingų cheminių medžiagų eksporto ir importo (OL L 201, 2012 7 27, p. 60).